ຕໍາຫຼວດ ເທີ​ກີ ຂັດຂວາງ ​​ບໍ່ໃຫ້ ​ພວກ​ປະ​ທ້ວງ ເຂົ້າໄປ ໃນສວນ Gezi (ສະໄລດ໌)
ສວນ Gezi ໄດ້ປິດມາ​ຕັ້ງ​ແຕ່​ວັນ​ທີ 15 ​ພຶດສະພາ ​​ເວລາຕໍາຫຼວດປາບຈະລາຈົນ ​​ເຄື່ອນ​ກໍາລັງເຂົ້າ​ໄປ​ຂັບ​ໄລ່ ພວກອະນຸ​ລັກ​ທໍາ​ມະ​ຊາດ​ທີ່​​ຍຶດຄອງສວນນັ້ນ.
ໃນວັນຈັນວານນີ້ ທາງຕໍາຫຼວດຈະລາຈົນຂອງເທິກີ ໄດ້ຍິງແກ໊ສ ນໍ້າຕາ ລູກປືນຢາງ ແລະ ສີດທໍ່ນໍ້າໃຫຍ່  ໃສ່ພວກປະທ້ວງທີ່ ພະຍາຍາມຈະເຂົ້າໄປໃນສວນສາທາລະນະ ໃນນະຄອນ Istanbul ທີ່ເປັນຈຸດໃຈກາງຂອງການປະທ້ວງມາເປັນເວລາ ຫລາຍອາທິດ ຕໍ່ຕ້ານລັດຖະບານ ແລະນາຍົກລັດຖະມົນຕີ Recep Tayyip Erdogan ນັ້ນ ກ່ອນໜ້ານັ້ນ ເຈົ້າຄອງກໍາແພງນະຄອນ Istanbul ທ່ານ Huseyin Avni Mutlu ໄດ້ປະກາດເປີດສວນສາທາລະນະ Gezi ຄືນໃໝ່ ທີ່ຢູ່ຕິດກັບຈະຕຸລັດ Taksim ອັນເປັນຫລັກ ເມືອງຂອງ Istanbul ນັ້ນ ແຕ່ໄດ້ເຕືອນວ່າ ທ່ານຈະບໍ່ອະນຸຍາດ ໃຫ້ສະຖານທີ່ດັ່ງ ກ່າວ ກາຍມາເປັນສູນກາງຂອງການປະທ້ວງຫຼາຍຂຶ້ນ ແລະຈະບໍ່ປ່ອຍໃຫ້ ມີການເຂົ້າຄອບຄອງເຂດດັ່ງກ່າວ ປະມານ 3 ຊົ່ວໂມງຕໍ່ມາ ທາງຕໍາຫຼວດໄດ້ເຄື່ອນເຂົ້າໄປຂັບໄລ່ພວກປະທ້ວງ ທີ່ພະຍາຍາມ ຈະຝ່າຝືນຄໍາສັ່ງຂອງທ່ານ ສວນ Gezi ນັ້ນໄດ້ປິດຕັນໄວ້ ມາຕັ້ງແຕ່ວັນທີ 15 ພຶດສະພາ ເວລາຕໍາຫຼວດປາບ ຈະລາຈົນ ເຄື່ອນກໍາລັງເຂົ້າໄປຂັບໄລ່ ພວກອະນຸລັກທໍາມະຊາດຈໍານວນຫຼາຍພັນຄົນ ທີ່ເຂົ້າໄປຍຶດ ຄອງສວນດັ່ງກ່າວ ໃນທ່າມກາງການປະທ້ວງຢ່າງຮຸນແຮງ ທີ່ດໍາເນີນໄປເປັນເວລາຫຼາຍ ອາທິດຕໍ່ຕ້ານການວາງແຜນ ທີ່ຈະຕັດຕົ້ນໄມ້ລົງຈໍານວນນຶ່ງ ເພື່ອພັດທະນາ ພື້ນທີ່ດັ່ງກ່າວ ເປັນຍ່ານການຄ້າ ການບໍ່ສະງົບໄດ້ຂະຫຍາຍວົງກ້ວາງອອກໄປເປັນການປະທ້ວງທົ່ວປະເທດ ຕໍ່ຕ້ານທ່ານ Erdogan ທີ່ຖືກກ່າວຫາວ່າປົກຄອງປະເທດ ແບບໃຊ້ອໍານາດບາດໃຫຍ່ຫລາຍຂຶ້ນ ເລື້ອຍໆ ການວຸ້ນວາຍໄດ້ເລີ່ມງຽບລົງໃນທ້າຍເດືອນມິຖຸນາ ແຕ່ວ່າ ໃນວັນເສົາແລ້ວນີ້ ທາງຕໍາຫຼວດ ໄດ້ໃຊ້ແກ໊ສນໍ້າຕາ ແລະທໍ່ນໍ້າ ຂັບໄລ່ ພວກປະທ້ວງ ທີ່ພະຍາຍາມຈະເດີນຂະບວນໄປຍັງ ຈະຕຸລັດ Taksim ແລະສວນສາທາລະນະແຫ່ງນັ້ນ